Pa Mulungu, May 28
Imibele [ya kwa Lesa], ukutula fye apo abumbile umuntu, bailukila ku fyo abumba, muli ifi e mo belukila amaka yakwe aya pe pamo na buLesa bwakwe.—Rom. 1:20.
Yehova alilanga ukuti aliba no kutemwa nga nshi mu nshila ishingi. Tontonkanyeni pa fyo isonde na maplaneti yambi fyapangwa bwino. Mu myulu mwaba ifipinda bushiku amabilioni ayengi, kabili mu cipinda bushiku cimo mwaba amabilioni aya ntanda na maplaneti. Mu cipinda bushiku ico beta ukuti Milky Way umwaba ne sonde lyesu, mwaliba intanda ishingi, lumo pali isho ntanda, kasuba. Lesa nga tabikileko akasuba, pe sonde nga tapaba ifya mweo. Fyonse ifyabumbwa filanga ukuti Yehova ni Kabumba wesu, filanga no kuti alikwata imibele pamo nga amaka, amano, no kutemwa. Yehova apangile isonde mu musango wa kuti ifya mweo fileikalamo. Fyonse ifyaba mwi sonde filalenga inama na bantu ukuba no mweo. Lesa apangile ibala ilisuma pa kuti abantu baleikalamo kabili abapangile abapwililika pa kuti baleikala umuyayaya. (Ukus. 4:11) Na kabili, e “upeela ifya mweo fyonse ifya kulya: Pantu icikuuku cakwe ca muyayaya.”—Amalu. 136:25. w15 11/15 3:7, 8
Pali Cimo, May 29
Nakulaba na imwe.—Mat. 28:20.
Imfumu yesu yalitupeela ifya kubomfya ku kwafwa abantu ukukutika ku mbila nsuma iyo tubila. Fimo fyabomfiwe fye pa nshita iinono, lelo fimbi tucili tulafibomfya na muno nshiku mwine. Lelo fyonse ifyo twabomfyapo pa kubomba umulimo fyalilenga twaishiba bwino ifya kubila imbila nsuma. Mu 1933, bakasabankanya batendeke ukubomfya kardi ya kupeelelapo ubunte, iyayafwile abengi ukutendeka ukubila imbila nsuma. Kardi ya kupeelelapo ubunte yalyafwile bakasabankanya mu nshila ishalekanalekana. Ku ca kumwenako, bakasabankanya bamo balefwaya ukulashimikila abantu imbila nsuma, lelo bali ne nsoni, kabili tabaishibe ne fya kulanda. Bakasabankanya bambi baali abashipa. Baleeba abantu fyonse fye ifyo baishibe mu mamineti fye ayanono, lelo ilingi line tabaleishiba ifya kulanda bwino na bantu. Kardi ya kupeelelapo ubunte yalyafwile bakasabankanya bonse ukulashimikila bwino abantu, kabili mu nshila fye iyayanguka. w15 11/15 5:3-6
Pali Cibili, May 30
Lekeni filumbanye ishina lya kuti Yehova.—Amalu. 148:13.
Amalembo ayengi yalalanga ukuti ishina lya kwa Lesa lyalicindama kabili lifwile ukucindikwa. (Ukufu. 3:15; Amalu. 83:18; Esa. 42:8; 43:10; Yoh. 17:6, 26; Imil. 15:14) Yehova umwine abomfeshe umupashi wakwe ukweba abalelemba Amalembo ukulemba ishina lyakwe imiku iingi nga nshi. (Esek. 38:23) Kanshi abapilibula amaBaibolo nga bakaana ukulembamo ishina lya kwa Lesa, ninshi balelanga fye apabuuta ukuti tabacindika ishina lyakwe. Muno nshiku, twalikwata ubushininkisho na bumbi ubulanga ukuti tufwile ukulabomfya ishina lya kwa Lesa ilya kuti Yehova. Ilyo tabalapituluka muli Baibolo ya Amalembo ya Calo Cipya iya mu ciNgeleshi, ishina Yehova lyalimo imiku 7,210. Nomba muli Baibolo iyo bapitulukamo iya mu ciNgeleshi iyafumine mu 2013, ishina Yehova lyabamo imiku 7,216. Pa Malembo 5 apo balemba ishina Yehova ni pali 1 Samwele 2:25; 6:3; 10:26; 23:14, 16. Icalengele balembepo, ni co mu fimfungwa ifyo basangile nomba line muli Bemba Wafwa ishina lya kuti Yehova e mo lyaba muli aya malembo. Pambi apalenga 6 apo balemba ishina Yehova, ni pa Abapingushi 19:18. Icalengele balembepo ni co balifwailishe sana mu ma manyuskripiti aya kale no kusanga ukuti apa napo ishina lya kwa Lesa epo lyaba. w15 12/15 2:5, 6
nya_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn